Čas branja: 8 min

Kako se bo Vraničarjeva borila proti iluminatom, umetno ustvarjeni krizi, zastrupljanju farmacevtov in demonom

Kako je slovenski proračun pripravljen na boj z demoni, konec elektrike in sonca? Tak scenarij »kot precej logičen« napoveduje nova finančna ministrica Mateja Vraničar Erman. Večina poslanskih skupin Vraničar Ermanovo podprla Podporo so dale SMC, SD, Desus in skupina nepovezanih poslancev, ki jih vodi Alenka Bratušek. Proti so bili v SDS, Združeni levici in Nsi. .@SerganVojka: V SMC in tudi sama cenim, da je med cilji #Vraničar ohraniti dosežke preteklih dveh let in se zavzemati za solidarno družbo. pic.twitter.com/yrNfqBROBn— Stranka SMC (@StrankaSMC) September 21, 2016 Dodatna vsebina ni prikazana, ker niste dovolili prejema piškotkov z zunanjih strežnikov. Spremeni... Poslanka @PotocnikAndreja o kandidatki #Vraničar: S svojo vizijo se je zavezala, da bo odgovorno vodila enega najpomembnejših resorjev. pic.twitter.com/GTd5DaIfhp— Stranka SMC (@StrankaSMC) September 21, 2016 Dodatna vsebina ni prikazana, ker niste dovolili prejema piškotkov z zunanjih strežnikov. Spremeni...

Finančna ministrica Mateja Vraničar Erman je del društva Zdrava Atmosfera, so nam včeraj potrdili na finančnem ministrstvu. Povezave na pričevanje o tem, kako ji je delovanje v kultu pomagalo »iz stiske«, je včeraj objavil eden od uporabnikov Twitterja. Na ministrstvu so potrdili, da je pričevanje pristni zapis ministrice, da je hvaležna za njihovo podporo, a da loči zasebno življenje od profesionalnega.

Vizija in poslanstvo Zdrave Atmosfere

"V današnji družbi, ki je do te mere podlegla industriji in vladavini denarja, da človek izgublja svojo človečnost, je skrajni čas, da prebudimo vrednote, ki nam zagotavljajo človeka vredno življenje. Na svetu je vse več nasilja, vse manj je srečnih ljudi. Tehnološki napredek nam ne zagotavlja človeškega razvoja, celo več, vse bolj postajamo nečloveški, nesocialni in nesolidarni. Sodobna tehnologija omogoča večji dobiček tistim, ki si na račun ustrahovanih množic, nevednosti in siromaštva, nečlovečnosti in nasilja, kopičijo bogastvo, da bi v imenu kapitala, ki je postal ultimativni vladar sveta, zasužnjili celotno človeštvo," navaja društvo na svoji spletni strani.

"Pravi napredek edino zagotavlja naše prizadevanje za dobrobit vsega človeštva," dodajajo v društvu Zdrava Atmosfera. Ta v Sloveniji, sedež ima v Laškem, deluje od 29. decembra 2011, takrat je bilo društvo vpisano v register.

Zakaj je v javnem interesu, da poročamo o Mateji Vraničar Erman

Mateja Vraničar Erman je kot finančna ministrica absolutna javna oseba, torej javna oseba »par excellence«. Mateja Vraničar Erman je sama, pri polni zavesti, javno objavila podporo društvu na svetovnem spletu, kar je ministrstvo za finance tudi uradno potrdilo. Prav tako je javno podporo sam objavil njen soprog, z Vraničar Ermanovo povezana oseba. Podatki torej niso protipravno pridobljeni. Društvo, ki mu pripada, želi spreminjati in vplivati na stanje duha, želi izboljšati sistem po svojih vrednotah, ki niso nujno splošno sprejete vrednote večine ljudi. Poleg tega pa ima društvo na svoji spletni strani javno objavljena tudi priporočila in vabila, kako naj ravnajo ministrstva in vlada na poti do ciljev, za katere se društvo sistemsko zavzema. Sodelovanje v takšnem društvu in velika pripadnost, ki jo Vraničar Ermanova izraža tudi prek javne podpore voditelju in usmeritvam, torej nista le del njenega zasebnega življenja, temveč lahko, ker je ključna predstavnica sistema, vplivata na sistem in druge ljudi. Vsak posameznik se na svoj način sooča in na svoj način rešuje probleme, tragične dogodke in izzive. Nekateri gredo v cerkev, nekateri k zdravniku, nekateri v alternativo, nekateri v čarovništvo. Pri nejavnih osebah, ki s svojim vedenjem nikakor niso ne zgled, kaj šele, da bi lahko vplivali na večinsko mnenje ali sistem, nas to ne briga. Pri voditeljih, politikih, državnikih, je to drugače. Ko Mateja Vraničar Erman, finančna ministrica, izraža podporo in svoje vrednote, takšna podpora lahko vpliva in se dotakne pomembnega dela ljudi, Vraničar Ermanova sporoča, kaj je prav in kaj je normalno. V dobri veri meni, da lahko tako tudi drugi rešijo svoje težave in ker je pomembna predstavnica države, sistema, ji bodo ljudje verjeli. Nimamo še odgovora, ali se je Mateja Vraničar Erman, predstavnica države in sistema, obrnila tudi na klasično medicino, psihoterapevta. Tudi nismo našli javno dostopnega zapisa, kjer bi o tem govorila. Se je pa po pomoč obrnila k alternativi, društvu, kultu. To prvič lahko od predstavnice sistema pomeni, da v sistemu, ki ga predstavlja, ni našla rešitve, kar ni dobra novica za zaupanje v državni sistem zdravstvene pomoči. Za državnike, politike, oblikovalce sistema pričakujemo močne osebe, ki znajo tudi v kritičnih trenutkih, osebnih ali sistemskih, sami konsolidirati stvari, brez tuje pomoči. Tu se ločijo od navadnih ljudi, ki takih kvalitet ne potrebujejo nujno. Ne pričakujete in ne zaupate, denimo predsedniku vlade, ki se odloča po posvetu z vedeževalko. Mateja Vraničar Erman s hvaljenjem voditelja in pristopom ter poveličevanjem društva po našem mnenju kaže tudi na to, da sama ni sposobna rešiti pomembnih težav, temveč se pusti voditi. Namesto, da racionalno izmeri, verjame. Namesto, da sama sprejema odločitve in je voditelj, se prepusti vodenju drugim. Namesto, da bi črpala in pokazala svojo moč, potrebuje moč nekoga drugega. Je vodljiva, namesto, da bi bila odločevalka. Vse to so lastnosti, ki so pomembne pri vodenju in oblikovanju sistema. Zato je prav, da javnost ve, lahko ocenjuje in se odloča, ki voli politike. Da parlamentarci, ki so jih izvolili ljudje, vedo, lahko ocenijo in se odločijo, ko imenujejo ključne oblikovalce sistema.

Kaj je Vraničarjeva zapisala o kultu

Pričevanje Vraničar Ermanove je javno objavljeno na spletu. Navajamo celotno pričevanje:

»Do učitelja Dragutina Barušića sem prišla po več letih iskanja odgovorov na svoje stiske in nezadovoljstva pri različnih učiteljih in "učiteljih". V prvem trenutku me je pritegnil, saj sem se od vsega začetka počutila sprejeto in ljubljeno. Nobene zadržanosti, počasnega ocenjevanja en drugega, nobenega občutka podrejenosti in nadrejenosti, ki je tako pogosta v odnosu učitelj - učenec. Sprva malo zbegana zaradi drugačnega pristopa k učenju, zaradi velike spontanosti in odsotnosti logične učne metode, kakršno naš um tako rad pograbi, sem hitro prepoznala spremembe v sebi in premike, ki mi pomagajo biti bolj sproščena, radostna, prisotna v trenutku, s tem pa boljši človek, ki lahko dodaja vrednost tudi drugim ljudem, ki prihajajo v stik z mano. Res je, brez lastnega truda sprememb ni, vendar so le te z Dragovo pomočjo hitrejše, temeljitejše in trajnejše. Končno se jih tudi sama zavedam. Vzdušje sproščenosti in sprejetosti, ki ga ustvarja moj/naš beli mag Drago v sodelovanju s skupino zvestih učencev je odličen in varen prostor za učenje, v katerem se zavem svojih omejujočih prepričanj in jih z Dragovo pomočjo odstranjujem in presegam.«

Del kulta je tudi njen mož Blaž Erman. Tudi Ermanovo pričevanje je objavljeno v istem dokumentu. Včeraj smo na ministrstvo vprašali: - Ali je kandidatka za finančno ministrico še v stiski oziroma ali se bo zmogla spopadati s stresom, ki ga prinaša ministrski položaj? - Kaj se je ga. Vraničar Erman naučila v delavnicah Dragutina Barušića?

Navajamo celotni odgovor: »Izjava je pristna. Mateja Vraničar Erman je hvaležna za vso podporo, ki jo je v tej skupini dobila. Vedno se je in se bo zavzemala za krepitev vrednot v družbi, za kar si prizadeva tudi ta skupina. Stabilnost in sposobnost obvladovanja stresa Mateje Vraničar Erman pa lahko sami ocenite iz njenega dosedanjega javnega dela. Drugih podrobnosti pa ne komentira, saj strogo loči zasebno življenje od profesionalnega.«

Kaj Vraničarjeva pravi v predstavitvenem videu društva

Vraničar Ermanova nastopa tudi v vsaj dveh uradnih videih društva, ki ju je mogoče najti na Youtubu.

V enem od teh, uradni predstavitvi za novinarje, objavljenim 22. oktobra lani, Vraničar Ermanova lektorira tekst enega od sočlanov, ki ga pozneje pokliče Matjaž - oba sicer tudi začneta predstavitveni video s skečem. To je transkript pogovora, ki se začne na 35 minuti in 37 sekundi:

Dodatna vsebina ni prikazana, ker niste dovolili prejema piškotkov z zunanjih strežnikov. Spremeni...

Član: »Ej, šefica, sej vem, da si me dala na čevelj, ampak, ko boš prebrala tole, tale material, jaz mislim, da si boš premislila.«

Vraničar Ermanova: »Dej, pokaž.«

»Groza spreleti, ni kaj. Članek je odličen. Čeprav, uporabil si nekaj besed, ki jih je treba spremenit. Niso skladne z vrednotami, o katerih pišeš. Nujno pa je, da damo javnosti prave informacije. Dajva skupaj popravit.«

Član: »Okej.«

Vraničar Ermanova: »Naša realnost… Ne, ne, tale realnost je čudna beseda. Realnosti ni, stvarnost je to, kar se nam resnično dogaja. Torej, naša stvarnost je za človeštvo vse bolj kruta. Vse bolj pomemben je imidž, vse manj človečnost. Če se človeštvo ne bo oprijelo dobrote, opustilo kontrolo… Ej, tale kontrola ima negativen predznak. Bolj nevtralen je izraz nadzor. Torej, če človeštvo ne bo opustilo nadzora, se rešilo nadutega ponosa… Ejžeštana, ponosen si takrat, ko jih dobiš po nosu. Jaz sem rajš kot ponosna radostna. Dejva rajš rečt, da če si človeštvo ne bo dovolilo občutiti radosti in ne bo postalo bolj etično… Ej, veš kaj, etika je kup predpisov, ki omejujejo in podrejajo. Bolje bi bilo govort o moralnosti.«

Član: »Dobro.«

Vraničar Ermanova: »Torej, če ne bo človeštvo postalo bolj moralno, potem bomo kaznovani.«

Vraničar Ermanova nadaljuje branje: »Delovanje iluminatov si je nadelo masko, da skrbi za napredek človeštva. Vsi skušamo… Ahh. Veš kaj? Skuša tisti, ki ima celovito informacijo. Mi pa smo v veliki meri dezinformirani. Dejva tu rajši uporabit besedo doživljamo. Torej, vsi doživljamo svetovno krizo, ki je umetno ustvarjena, da lahko peščica še naprej nekaznovano zastruplja človeštvo s farmacijo, gensko spremenjeno hrano, umetno sproženimi epidemijami, vremenskimi spremembami in naravnimi katastrofami. Zato je skrajni čas, da postanemo ponižni… Tale beseda kaže na podrejanje. Nimamo se pravice ne podrejati ne biti nadrejeni nekomu. Bolje bi bilo uporabit besedo skrušen. Skrušen pove pravzaprav nekaj podobnega, a hkrati ima prizvok nečesa dobrega, ko da govorimo…«

Član: »Misliš kruh, kruh?«

Vraničar Ermanova: »Tako. Torej. Čas je, da postanemo skrušeni in kritično pogledamo.. Ajej, tle si pa naštepal enih besed..«

Član: »Okej.«

Vraničar Ermanova: »Kritika kaže že spet na to, da se postavljaš nad sočloveka. Dejva rečt rajš, da damo navodila za razrešitev nastale situacije.«

Član: »Prav.«

Vraničar Ermanova: »Če človek ne bo postal človečen, nas čaka tri dni teme. Zavladala bo takšna tema, da ne bomo videli tik pred nosom. Mraz bo hujši kot si ga lahko predstavljamo, elektrike ne bo, sonca ne bo, divjali bodo demoni, ki jih bomo privlačili s svojimi strahovi. Preživeli bodo samo tisti, ki so delali dobro. Niso pomembni naši dosežki, naši uspehi, nakopičeno bogastvo. Ni pomembno, koliko smo bili mi (preskok posnetka, op. a.)… Pomembno je, koliko ljudi smo osrečili.«

V tem trenutki se začne vrteti video, ki prikazuje mračno sobo in par, ki se pogovarja. Ženska pravi: »Ne verjamem v NEČASTNEGA«. Moški: »Bi morala, ker on VERJAME vate«. Nato se luč v sobi ugasne, ugasnejo se tudi luči na ulici, pokaže vitraž Marije, moški prižge ogenj, v kadru pa se pojavi pošast z velikimi čekani, neprepoznavna bitja in na koncu sonce. Video se tu konča, Vraničar Ermanova in član nadaljujeta.

Vraničar Ermanova: »Ej, Matjaž, od kje tebi te informacije?

Član: »Uredu, a? Uredu, a?«

Vraničar Ermanova: »To je grozljivo, ampak precej logično:«

Član: »Ne logično. Logika je zgolj iluzija našega omejenega uma. Jaz bi temu rajši rekel, da gre za razumnost, seveda, če vidimo, kje smo dejansko. Kaj, misliš?«

Vraničar Ermanova kima: »Ja, maš prav. Ajde, gremo v tisk.«

Član: »Ej! A dobim službo?«

Vraničar Ermanova: »Na, ja, naj ti bo tokrat.«

Član: »Hvala, šefica.«

Nato odideta z odra.

Kako »precej logičen« scenarij pojasnjuje nova finančna ministrica in kako je na to pripravljen proračun

Vraničar Ermanovi smo poslali še ta vprašanja: - glede na to, da je ga. Vraničar Erman absolutno javna oseba, nas zanima, za kakšne vrste stisk je šlo? Ali je imela uradno priznano diagnozo, kakšna je bila, kdaj je bila postavljena in kdaj je bila odpravljena? - ali je stiske odpravljala tudi z zdravstveno priznanimi metodami? - za kakšne vrednote se zavzema omenjena skupina? - s kakšnimi metdami jih dosega oziroma skuša dosegati? - ali pri svojem delu upošteva napotke omenjene skupine - kako, koknkretno? - kako bodo napotki omenjene skupine, konkretno, vplivali na njeno odločanje na funkciji finančne ministrice? - ali kandidatka za ministrico lahko utemelji besede iz posnetka o "doživljanju" "umetno ustvarjeni svetovni krizi, da lahko peščica še naprej nekaznovano zastruplja človeštvo s farmacijo, gensko spremenjeno hrano, umetno sproženimi epidemijami, vremenskimi spremembami in naravnimi katastrofami". - kdo so iluminati, o katerih govori posnetek? - kako se bo proti temu, konkretno, borila na funkciji finančne ministrice? - ali je kandidatka za ministrico zagotovila službo komu iz omenjene skupine? Komu, kolikšni je skupni strošek teh oseb za proračun?

Navajamo celotni odgovor z finančnega ministrstva, kot smo ga prejeli: kot smo že v včerajšnjem odgovoru pojasnili, Mateja Vraničar Erman strogo loči zasebno življenje od profesionalnega. Sicer pa predlagamo, da se delo Mateje Vraničar Erman ocenjuje z vidika njenih stališč, izjav, javnega dela, ki ga je v preteklosti opravljala (in ste ga prav gotovo podrobno spremljali) ter si ob tem ustvarili predstavo kakšen človek je. Ne bom se spustili na nivo vašega rumenega tiska (po vaših lastnih besedah) in odgovarjali na abotna vprašanja.

Kaj o izjavah Vraničar Ermanove pravi premier Cerar

Premierja Mira Cerarja smo vprašali: - ali ste vedeli, da je kandidatka za finančno ministrico članica kulta? - kako komentirate izjave iz posnetka, za katere kandidatka za finančno ministrico pravi, da so "logične", o "doživljanju" "umetno ustvarjene svetovne krize, da lahko peščica še naprej nekaznovano zastruplja človeštvo s farmacijo, gensko spremenjeno hrano, umetno sproženimi epidemijami, vremenskimi spremembami in naravnimi katastrofami". - ali se premier s tem strinja? - ali sprejemate darila kulta in na kakšen način? - kako boste preverjali, ali njeno delovanje v kultu ne bo vplivalo na proračunske izdatke in sprejemanje odločitev, povezanih z opravljanjem funkcije finančne ministrice? - ali je Slovenija sposobna vzdrževati svoj električni sistem, če bi, kot pravi posnetek, ob neukrepanju zaradi zgoraj naštetega državi zmanjkalo elektrike in sonca? - kako je Slovenija pripravljena na boj z demoni in kako bi to upravičili kot proračunski strošek? - ali je kandidatka za ministrico zagotovila službo komu iz omenjene skupine? Komu, kolikšni je skupni strošek teh oseb za proračun?

Odgovor Mira Cerarja objavljamo v celoti: "Mag. Mateja Vraničar Erman je predsednika vlade seznanila s svojim članstvom v društvu Zdrava atmosfera. Premier je prepričan, da tako kot doslej tudi v bodoče njena zasebnost ne bo imela vpliva na njeno profesionalno delo v vlogi ministrice za finance."

Dodajmo, sicer, da je Cerarjeva nekdanja ministrica, kasneje komisarka za promet Violeta Bulc tudi znana po tem, da se ukvarja s šamanstvom.

»Naša darila slovenskim ministrstvom v imenu rasti prijateljstva in razvoja plementitosti«

Od Vraničar Ermanove pričakujemo tudi pojasnila o zapisu na spletni strani kulta o »darilih slovenskim ministrom«.

V teh so Vladi Republike Slovenije podarili naslednjo misel: »Ekonomija standard eksistenca so trojstvo začetka, sicer ni niti početka. Narod živi edino, kadar skrbi za trojstvo – ekonomijo uma, standard duše, eksistenco srca.«

Ministrstvu za finance, ki ga bo, če bo danes potrjena za finančno ministrico, vodila Vraničar Ermanova, podarja društvo: »Finančni tokovi so tako kot vodni tokovi in če pretok preneha, vse stoji.«

Ministrstvu za kulturo: "Kultura je odnos, ki opisuje minuto najglobljega promišlanja ali razumevanja, ki z medsebojnim povezovanjem presega navadnost nevednost naivnost povprečnost. Narod se vedno zbira okoli spoznavanja, tako se začenja kult in njegova ura je temelj najbolj svetega in daj Dragi Bog najsvetlejšega časa."

Ministrstvu za infrastrukturo in prostor: "Tehnologija in prostor se ljubita. Zato mora biti tehnologija vrhunsko oskrbljena, tako da se narodu omogoča čim več narave in v njej veliko edinstvenih romantičnih krajev."

Državnemu zboru oziroma poslancem - ti bodo danes zvečer tudi glasovali o bodoči finančni ministrici Mateji Vraničar Erman, pa: "Ekonomija standard eksistenca so trojstvo začetka, sicer ni niti početka. Narod živi edino, kadar skrbi za trojstvo – ekonomijo uma, standard duše, eksistenco srca."

Na pojasnila misli še čakamo. Po mnenju Financ je skrb zbujajoč zapis o pretakanju denarja. Od davkoplačevalcev h komu? Društvu?

Kdo je učitelj, prerok, zdravitelj, zdravilec in angel Vraničar Ermanove

Vodja kulta Zdrava atmosfera je Hrvat Dragutin (Drago) Barušić.

»Naš mojster Drago deluje s čisto LJUBEZNIJO in DOBROTO. Prepozna našo dušo in nas osvobaja starih vsebin, ki nas omejujejo. Iz naše avre dobi vse potrebne podatke, kaj nas muči. Deluje na nevidnem nivoju, kar ne vidimo in ne razumemo, vendar se čudovito občutimo in počutimo. Vse, kar se je v nas nakopičilo, zdravi z dotikom skozi sedem darov svetega duha oziroma skozi sedem energetskih točk ali sedem žlez. Na osebnih terminih sprosti vse blokade na našem psihičnem in fizičnem nivoju in ustvari pretok življenjske energije,« ga opisujejo na spletni strani. Njegov predstavitveni video pa lahko pogledate spodaj:

Dodatna vsebina ni prikazana, ker niste dovolili prejema piškotkov z zunanjih strežnikov. Spremeni...

Društvo Zdrava atmosfera ima letno članarino 50 evrov, piše na njihovi spletni strani.

Sicer pa podpornike prosijo za donacije, sponzorstva, promocije, priporočila, nasledstvo, nagrade in usluge. In po mnenju Financ je tudi ta del skrb zbujajoč, glede na verjetno bodočo funkcijo Vraničar Ermanove.

Poslovanje društva pa je razvidno iz spodnje tabele: